Jason Harris

# Coordenadas xeográficas

Os lugares da Terra pódense especificar empregando un sistema de coordenadas esféricas. O sistema de coordenadas xeográficas (mapa da Terra) está aliñado co eixo de rotación das Terra. Define dous ángulos medidos desde o centro da Terra. Un ángulo, chamado a latitude, mide o ángulo entre calquera punto e o Ecuador. O outro ángulo, chamado a lonxitude, mide o ángulo ao longo do Ecuador desde un punto arbitrario das Terra (Greenwich, en Inglaterra, é o punto de lonxitude cero aceptado na maioría das sociedades modernas).

Combinando estes ángulos pódese especificar calquera lugar da Terra. Por exemplo, Baltimore, en Maryland (EUA) ten unha latitude de 39,3 graos norte e unha lonxitude de 76,6 graos oeste. Así, un vector debuxado desde o centro das Terra a un punto 39,3 graos por riba do Ecuador e 76,6 graos ao oeste de Greenwich, Inglaterra, pasará por Baltimore.

O Ecuador é, obviamente, unha parte importante deste sistema de coordenadas; representa o punto cero do ángulo de latitude e o punto medio entre os polos. O Ecuador é o plano fundamental do sistema de coordenadas xeográficas. Todos os sistemas de coordenadas esféricas definen un plano fundamental.

As liñas de latitude constante chámanse paralelos. Trazan círculos sobre a superficie da Terra, pero o único paralelo que é un círculo máximo é o Ecuador (latitude=0 graos). As liñas de lonxitude constante chámanse meridianos. O meridiano que pasa por Greenwich é o meridiano primario (lonxitude=0 graos). Ao contrario dos paralelos, todos os meridianos son círculos máximos e os meridianos non son paralelos: intersecciónanse nos polos norte e sur.

Exercicio:

Cal é a lonxitude do Polo Norte? A súa latitude é 90 graos norte.

Esta é unha pregunta con trampa. A lonxitude non ten sentido no Polo Norte (nin no Polo Sur). Ten todas as lonxitudes ao mesmo tempo.